JMART แจงข่าวเปิดทาง BTS ซื้อ “พีพี” ยังไม่ชัด! รอบอร์ดเคาะวันนี้ ก่อนแจ้งตลาดฯต่อไป
JMART แจงข่าวเปิดทาง BTS ซื้อ “พีพี” ยังไม่ชัด! รอบอร์ดเคาะวันนี้ (26 ส.ค.) ก่อนแจ้งตลาดฯ ต่อไป หากบริษัทมีความชัดเจนในเรื่องดังกล่าวแล้วจะแจ้งสารสนเทศต่อตลาดหลักทรัพย์ฯ ภายใน 9:00 น. ของวันทำการซื้อขายถัดไป
JMART แจงข่าวเตรียมเปิดทาง BTS ซื้อหุ้นเพิ่มทุน “พีพี” ยังไม่ชัด! เผยต้องรอบอร์ดเคาะวันนี้ (26 ส.ค.) ก่อนแจ้งตลาดฯ ต่อไป
26 ส.ค. 2564

บริษัท เจ มาร์ท จำกัด (มหาชน) หรือ JMART ระบุว่า ตามที่มีข่าวได้ปรากฏตามสื่อหนังสือพิมพ์ข่าวหุ้น เมี่อวันที่ 26 สิงหาคม 2564 ซึ่งปรากฎข่าวที่มีเนื้อหาที่ไม่ถูกต้อง และไม่ชัดเจนในหลายประเด็น แต่อย่างไรก็ตาม บริษัทได้อยู่ระหว่างการพิจารณาเรื่องดังกล่าว โดยบริษัทจะต้องนำเสนอเรื่องดังกล่าวต่อคณะกรรมการบริษัท เพื่ออนุมัติรายละเอียดของธุรกรรม ภายในวันที่ 26 สิงหาคม 2564
โดยการอนุมัติดังกล่าวยังมีความไม่แน่นอนขึ้นอยู่กับความเห็น และการอนุมัติของคณะกรรมการ และผู้ถือหุ้น และหากมีธุรกรรมดังกล่าวจะไม่เข้าข่ายธุรกรรมที่ต้องจะดำเนินการเรื่อง Tender Offer ตามประกาศของ กลต.
ทั้งนี้ หากบริษัทมีความชัดเจนในเรื่องดังกล่าวแล้วจะแจ้งสารสนเทศต่อตลาดหลักทรัพย์ฯ ภายใน 9:00 น. ของวันทำการซื้อขายถัดไปตามเกณฑ์การแจ้งสารสนเทศของตลาดหลักทรัพย
อนึ่งสืบเนื่องจากทางหนังสือพิมพ์ข่าวหุ้นได้มีการรายงานข่าวว่า เกิดกระแสข่าวเกี่ยวข้องกับหุ้น JMART ว่าเตรียมดำเนินการเพิ่มทุนจดทะเบียนบริษัท เพื่อเปิดทางให้กลุ่มธุรกิจขนาดใหญ่กลุ่มหนึ่ง เข้ามาถือหุ้น และร่วมเป็นพันธมิตรเชิงกลยุทธ์ในการขยายฐานธุรกิจครั้งสำคัญ ซึ่งจากการตรวจสอบเชิงลึก พบว่า คณะกรรมการ (บอร์ด) ของ JMART และบอร์ดฝั่งผู้จะซื้อ อยู่ระหว่างการพิจารณาเรื่องดังกล่าวจริง โดยคาดว่าจะสามารถสรุปและลงมติได้ภายในช่วง 1 หรือ 2 วันต่อจากนี้
โดยแหล่งข่าวในวงการวาณิชธนกิจรายหนึ่ง ซึ่งเปิดเผยเช่นกันว่า ประเด็นดังกล่าวเป็นเรื่องจริง โดยฝั่งของผู้จะเข้ามาร่วมทุน คือ BTS ผ่านการซื้อหุ้นเพิ่มทุนแบบเฉพาะเจาะจง หรือ “พีพี” จำนวนประมาณ 300 ล้านหุ้น ด้วยมูลค่าลงทุนราว 1 หมื่นล้านบาท โดยปัจจุบัน JMART มีหุ้นจดทะเบียน จำนวน 1.03 พันล้านหุ้น ดังนั้นการเพิ่มทุนพีพีครั้งนี้จะส่งผลให้มีจำนวนหุ้นเพิ่มขึ้นอีกราว 30% พร้อมกับเงินสดในมือที่เพิ่มขึ้นตามจำนวน ขณะที่คาดว่าราคาขายจะอยู่ที่ประมาณ 32-34 บาทต่อหุ้น